
İİ-01.02.01. «MÜHASİBAT UÇOTU VƏ AUDİT»

İXTİSASI  ÜZRƏ ALİ TƏDRİS MÜƏSSİSƏLƏRİ ÜÇÜN
NƏZƏRDƏ TUTULUB
PROQRAMI TƏRTİB ETMİŞDİR: Təfəkkür Universitetinin Iqtisadiyyat və idarəetmə kafedrasinin baş müəllimi, iqtisad elmləri namizədi E.M.Hacızadə
REDAKTOR: Azərbaycan Dövlət İqtisad Universitetinin «İqtisadiyyatın dövlət tənzimlənməsi» kafedrasının müdiri, iqtisad elmləri doktoru, professor H.Allahverdiyev
PROQRAMA RƏY VERMİŞLƏR: Təfəkkür Universitetinin rektoru, Azərbaycan Dövlət Neft Akademiyasının kafedra müdiri, iqtisad elmləri doktoru M.A.Atakişiyev, Azərbaycan Dövlət İqtisad Universitetinin «Mühasibat uçotu və audit» kafedrasının müdiri, iqtisad elmləri namizədi, dosent S.M.Səbzəliyev
MÜQƏDDİMƏ
«Mühasibat uçotu və audit» ixtisası İİ-01.03.00 üzrə təhsil alan ali məktəb tələbələri üçün nəzərdə tutulan «Mühasibat uçotunun nəzəriyyəsi və auditin əsasları» kursu əsas ixtisas fənlərindən biri kimi tədris olunan mühasibat uçotu və audit təyinatlı fənlərin nəzəri əsası hesab olunur.

Müasir bazar iqtisadiyyatı şəraitində müəssisənin iqtisadi fəaliyyətinin xarakterinin, əmək nəticələrinin forma və metodlarının dəyişməsi mühasibat uçotunun və auditin təşkili sahəsində yeni tələblər qoyur.
«Mühasibat uçotunun nəzəriyyəsi və auditin əsasları» nümunəvi proqramı «Mühasibat uçotunun nəzəriyyəsi» və «Auditin əsasları» adlı iki bölmədən ibarət olaraq bazar iqtisadiyyatı sferasında formalaşan yeni mülkiyyət, təsərrüfatçılıq formalarının, idarəetmə mexanizmlərinin təsbit olunmuş qanunvericiliyə uyğun olaraq uçot və nəzarət sisteminin təşkili sahəsində tələbələrə bilgi verməyi nəzərdə tutur. Bu məqsədləri ifadə edərək tələbələr:
· təsərrüfat uçotu və onun növləri, uçot formaları və registrləri haqqında;

· auditin mahiyyəti və təyinatı haqqında

· mühasibat uçotunun predmet və metodunu;

· audit fəaliyyətinin məqsəd və məramını

· müxtəlif tipli təsərrüfat əməliyyatlarının sənədləşməsinin aparılmasını;

· iqtisadi, hüquqi-normativ informasiyadan, arayış materiallarından öz peşəkar fəaliyyətində istifadə etməyi;

· auditin proqramlaşdırılması və aktullaşdırılması proseslərini
Proqram materialının öyrənilməsi tələbələrdə yeni iqtisadi təfəkkürün formalaşmasına xidmət etməlidir. Tam bir tədris semestrini əhatə edən nümunəvi proqram 51 saat həcmində müvafiq auditoriya məşğələlərinə hesablanmışdır. Giriş hissəyə 2 saat, «Mühasibat uçotu nəzəriyyəsi»nin öyrənilməsinə 34 saat, «Auditin əsasları»nın tədrisinə 15 saat ayırmaqla cəmi mühazirələrə 34 saat, praktiki məşğələlərə 17 saat vaxt bölümü verilir. Kursun tədrisinin hesabat nəticəsi kimi imtahan nəzərdə tutulur.
«Mühasibat uçotunun nəzəriyyəsi və auditin əsasları» fənni tələbələr tərəfindən «İqtisadi nəzəriyyə» «Biznesin əsasları», «Mikroiqtisadiyyat», «Hüquq», «Müəssisənin iqtisadiyyatı», kimi tədris fənlərinin öyrənilməsindən aldığı biliklər səriştə və bacarıqları bazasına əsaslanır.
«Mühasibat uçotunun nəzəriyyəsi və auditin əsasları» kursunun tətbiqi xarakterliyinə istinadən nəzəri və praktiki müstəvidə ahəngləşən terminoloji vahidliyə riayət olunmanı saxlamaqla mövcud dövləti standartlardan, mühasibat uçotunun və auditin beynəlxalq prinsiplərindən məzmunlu və dolğun istifadə edilməli və tələbələrə öyrənilən materialların anlaşıqlı şəkildə izahı verilməlidir. Bu baxımdan müəssisənin təsərrüfat fəaliyyətini nizamlayan normativ sənədlər, hüquqi aktlar, metodik və arayış materiallarından, hesablama texnikasından, tədris prosesini optimallaşdıran digər texniki vasitələrdən, informasiyon texnologiyalardan istifadə etmək, təsərrüfat situasiyaları üzrə mükalimələr aparmaq, mühasibat uçotunun aktual problemlərinin araşdırılması məqsədi ilə diskussiyalar keçirmək, müəssisə və təşkilatlara ekskursiyalar təşkil etmək əhəmiyyətlidir.
Uçot informasiyalarının emal texnologiyasını, sənəd dövriyyəsi qaydalarını mənimsəmək, tələbələrin yaradıcılıq aktivliyini qaldırmaq məqsədi ilə uçot, hesabat problemləri və audit yoxlanışı proqramının hazırlanması istiqamətində sərbəst işləmə imkanları yaratmaq, mərhələ xarakterli yazılı nəzarət-yoxlama işləri keçirmək, testlər aparmaq tövsiyə olunur.
Proqramda nəzərdə tutulan praktiki məşğələlərin tematikası tövsiyə xarakteri daşıyaraq tədris prosesinin gedişində empirik və konyunktur məqamları nəzərə alaraq müəyyən dəyişikliklərə məruz qalması istisna edilmir.
Təhsilin qiyabi və distant forması üzrə tədris prosesində  mühazirə proqramının bütün mövzuları daxil edilməlidir. İstehsalatdan ayrılmadan təhsil alan tələbələr nəzarət, kurs və buraxılış işi hazırlayan zaman mümkün qədər öz iş yerlərinin materiallarından istifadə etməlidirlər.
Tədris fənninin hər bir bölümündə müvafiq bilik və səriştənin formalaşmasından irəli gələn tələblər əksini tapmışdır.

«Mühasibat uçotunun nəzəriyyəsi və auditin əsasları» tədris fənninin mahiyyəti, konseptual əsasları, məqsədləri, nəzəriyyənin verifikasiyası, müəssisənin təsərrüfat həyatında, iqtisadiyyatın təşkilində əhəmiyyəti haqqında  məlumatlar verilir. Onun elmi fəlsəfəsi və tədqiqat metodologiyası, iqtisad yönümlü və geniş diapazonda hamılıqla digər fənlərlə rabitəsi, bazar iqtisadiyyatının nəzəri və praktiki sferasında yeri və rolu göstərilir. Tələbələrin mütəxəssis kimi formalaşmasında mühasibat uçotu və audit haqqında biliklərin toplanmasının zəruriliyi əsaslandırılır, onlara öyrənilən fənnin əsas peşə təhsilli ixtisas proqramının mənimsənilməsində əhəmiyyəti vurğulanır.

I Bölmə

Mövzu 1.1

Təsərrüfat uçotu, onun mahiyyət və əhəmiyyəti
Təsərrüfat uçotu anlayışı. Uçotun tarixi inkişaf mərhələləri. İkili yazılış sisteminin yaranması. Mühasibat uçotunun prinsip axtarışları. Sənayeləşmə epoxasında və texniki inqilablar şəraitində  fundamental uçotun formalaşması. Mühasibat uçotuna yeni baxış, təşkilati hüquqi strukturunun inkişafı. Mühasibat uçotu sosial hadisə kimi. Mühasibat uçotu və cəmiyyət. Mühsibat uçotu elmi məzmunda. Bazar iqtisadiyyatı şəraitində uçotun mahiyyəti. Operativ, statistik və mühasibat uçotu. Müxtəlif uçot növləri arasında qarşılıqlı rabitə və fərqli aspektlər. Uçotda tətbiq edilən ölçülər. Mühasibat uçotunun əsas tələbləri və paradiqması. Normativ və pozitiv mühasibat uçotu. Təsərrüfat uçotunun növləri. Uçot və hesabatın  metodoloji vahidliyi.

Mövzu 1.2

Mühasibat uçotunun predmeti və metodu
Mühasibat uçotunun obyekti: təsərrüfat prosesləri, müəssisənin təsərrüfat vasitələri, təssərüfat vasitələrinin tərkibi və yaranma mənbəyinin təsnifatı. Mühasibat uçotunun aparılması metodları və onların xarakteristikası. Mühasibat uçotunun predmeti. Təsərrüfat əməliyyatları və onların təzahür formaları. Uçot siyasəti anlayışı və onun formalaşdırılması. Təşkilatın uçot siyasəti və mühasibat uçotunun təşkilində seçim qaydaları. Yeni mühasibatlığın xüsusiyyətləri.
Azərbaycan Respublikasında mühasibat uçotunun təşkili prinsipləri və tələb olunan standartlar. Mühasibat standartlarının harmonikləşdirilməsi. Mühasibat uçotunun təşkilinin nizamlanması. «Mühasibat uçotu haqqında» Azərbaycan Respublikası Qanunu. Tənzimləyici normativ-hüquqi aktlar.

Mövzu 1.3

Mühasibat balansı
Mühasibat balansı onun təyinatı, tərkibi, strukturu və hesabatlar sistemində yeri. Mühasibat balansının aktiv, passiv və struktur maddələrinin təsnifatı və mahiyyəti. Təsərrüfat əməliyyatlarının mühasibat balansının dəyişkənliyinə təsiri. Baş uçot kitabının aparılması və balansın tərtib edilmə qaydası.
Mövzu 1.4

Mühasibat uçotu hesabları və ikili yazılış
Mühasibat hesabları,  onların təyinatı və quruluşu. Aktiv, passiv və aktiv-passiv hesablar. Sintetik, analitik uçot hesabları. Sub və balansarxası hesablar. Mühasibat hesablarının qarşılıqlı əlaqəsi. Saldo, aktiv və passiv hesabların dövriyyəsi. İkili yazılış anlayışı. Mühasibat qeydiyyatları. Mühasibat müxabirləşməsi. Sadə və mürəkkəb müxabirləşmələr. Müxbir hesablar anlayışı. Dövriyyə cədvəlləri.
Mühasibat  uçotunun hesablar planı: iqtisadi mahiyyəti və təyinatı üzrə struktur təsnifatı. Mühasibat hesabları ilə balans arasında əlaqə.

Mövzu 1.5

Əsas təsərrüfat proseslərinin uçotunun prinsipləri
Təchizat prosesi uçotu anlayışı. Faktiki alınmış material qiymətlilərinin maya dəyəri. Nəqliyyat-tədarük xərcləri. İstehsalat prosesi uçotu anlayışı. İstehsal xərclərinin təsnifatı. Buraxılış məhsulunun faktiki maya dəyəri və bitməmiş istehsalın xarakteristikası. Satış anlayışı və onun uçotu. Məhsul satışının mühasibat hesablarında uçotu və maliyyə nəticələrinin  təyinatı. Əsas təsərrüfat prosesləri təchizat, istehsalat və satışın uçot sxemi.  Əsas təsərrüfat proseslərinin mühasibat yazılışları.
Mövzu 1.6

Sənədləşmə və inventarizasiya
Mühasibat sənədlərinin əhəmiyyəti. Mühasibat sənədlərinin tərtibatı. Sənədlərin təsnifatı, mahiyyəti və təsərrüfata nəzarət edilməsində rolu. Sənədlərin rəsmiləşdirilməsi qaydaları. Sənəd standartları və onların rekvizitləri.
İnventarlaşma anlayışı. Əmlakın mühafizəsində inventarizasiyanın əhəmiyyəti. İnvetarlaşmanın aparılması qaydaları və onların mühasibat uçotunda əks etdirilməsi. Sənədlərin  inventarizasiya nəticələri üzrə tərtibi. Cari və daimi arxivin təşkili.

Mövzu 1.7

Qiymət və kalkulyasiya
Bazar iqtisadiyyatında qiymət və onun formalaşması prinsipləri. Uçot obyektləri və komponentlərinin qiymətləndirilməsi. Qiymətin struktur elementləri və növləri.

Qiymət dəyişkənliyinə alternativ yanaşmalar. Mühasibat uçotunun qiymət dəyişkənlikləri şəraitində funksiyaları.
Kalkulyasiya obyektləri. İstehsal xərjlərinin və maya dəyərinin uçotunun xüsusiyyətləri və  təşkilin əsas prinsipləri. Əlamətlərə görə xərjlərinin təsnifatı.  İstehsal xərjlərinin və maya dəyərinin uçot metodları.

Mövzu 1.8

Uçot informasiyalarının emalı texnologiyası
Uçot registrlərinin mahiyyəti. Uçot registrlərinin təsnifatı və onların aparılması qaydaları. Xronoloji və sistematik uçot registrləri. Yalnışlıqların, səhvlərin düzəltmə qaydaları. Korrektə. «qırmızı sterno» və əlavə yazılış üsullu düzəltmə növləri. Uçot registrlərində səhvlərin düzəlişi üzrə arayışın tərtibi.
Mühasibat uçotunun əsas formaları və onların təkmilləşdirilməsi. Definitiv, memorial order, jurnal order, perfokart və çevik əməliyyat yönümli formaları.
Uçot informasiyalarının keyfiyyət xarakteristikası. Mühasibat sənədlərinin və sənəd dövriyyəsinin avtomatlaşdırılması, kompüter proqram və texnolgiyalarında işlənməsi.

Mövzu 1.9

Mühasibat hesabatları
Mühasibat hesabatlarının formaları. Hesabat blanklarının oxunuş və tərtib qaydaları. Mühasibat hesabatlarının informatik əhəmiyyəti. Hesabatların tərtibi üzrə normativ sənədlər. İcmal mühasibat hesabatları. Törəmə təşkilatların mühasibat hesabatlarının  konsolidasiyası. Mühasibat hesabatlarının təsdiqi və baxılma qaydaları.

II Bölmə

Mövzu 1.10

Auditin mahiyyəti və əhəmiyyəti
Auditin mahiyyəti, onun yaranması zərurətləri və aparılmasının əhəmiyyəti. Mühasibat uçotunun informasiya istifadəçiləri. Auditin məqsəd və vəzifələri.  Auditin prinsipləri və postulatları. Peşəkar davranış və auditin etik normaları. Audit təsisatları. Auditor xidmətlərinin növləri. Maliyyə fəaliyyətinin auditor yoxlanışı: yoxlanışın məqsəd və metodu. Təsərrüfat fəaliyyəti nəticələrinin və mühasibat hesabatlarının təhlili. Təşkilatın maliyyə və ödənişqabiliyyətliliyinin qiymətləndirilməsi. Vergi və hüquqi məsələlər üzrə məsləhətləşmələr.

Mövzu 1.11

Audit fəaliyyətinin tənzimlənməsi.

Audit standartları və beynəlxalq normativləri
Auditor fəaliyyətini tənzimləyən normativ aktlar. Auditdə sahibkarlıq fəaliyyətinin əsas hüquqi formaları. Attestasiya və lisenziyalaşdırma. Auditin subyektləri. Auditor yoxlanışlarının mcjburilik meyarları sistemi. Dövlət orqanlarının təqdimatı əsasında yoxlanış və ekspertiza. Auditorun və ekspertin hüquq və vəzifələri. Auditor və sifarişçinin hüquqi və inzibati məsuliyyəti.
Audit standartları anlayışı. Audit prosedurlarının standartlaşdırılması. Milli, beynəlxalq və firmadaxili audit standartları. Universial audit proqramlarından istifadə.

Mövzu 1.12

Auditin növləri və onların texnoloji
reallaşdırılması
Auditin növləri. Auditorlar palatası və onun tənzimləyiji funksiyaları. Xarici audit. Daxili audit və onun məqsədi. Dövlət auditi. Hesablama Palatası. Beynəlxalq audit təsisatları. Audit xidməti müqaviləsi. Auditin metodologiyası. Audit prosesinin təşkili.

Mövzu 1.13

Auditin planlaşdırılması və yoxlanışın
metodik əsasları
Audit planlaşdırılması və onun əsas mərhələləri. Təşkilatın daxili nəzarət sisteminin qiymətləndirilməsi. Audit planı və proqramının hazırlanması prosedurası. Auditorlar qrupunun tərkibi və onların vəzifə bölgüsü. Ştatdan kənar ekspertlərin cəlb edilməsi imkanları.
İnformasiyaların yığım qaydaları və metodları. Auditor riskinin qiymətləndirilməsi. Auditorun iş sənədləri. İş həcminin müəyyənləşdirilməsi. Yanlışlıq və təhriflər anlayışı, səhvlər və maliyyə dələduzluğü. Proqram məhsullarının ekspertizası.
Audit sübutları və onların əldə edilməsi mexanizmləri. Analitik prosedurlar. İnventarizasiya. Təsdiqetmə. Personaldan izahatlar alma. Alternativ balansın tərtibinə hazırlıq. İnformasiyaların ümumiləşdirilməsi. Təhlil və tövsiyələr. Daxili və xarici auditin keyfiyyətinə nəzarət.

Mövzu 1.14

Yoxlanış aktının tərtibi
Audit yekununun  ümumiləşdirilməsinə hazırlıq. Auditor nəticələrinin növləri. Auditor rəyinin hazırlanması. Audit nəticələrini müşayiət edən sənədlər. Yoxlanışın konfidensiallığının təminatı. Aktın tərtibatı və təqdimetmə.

SEMINAR MƏŞĞƏLƏLƏRIN NÜMUNƏVI PLANI

I Bölmə: MÜHASIBAT UÇOTUNUN NƏZƏRIYYƏSI
Mövzu 1.1. Təsərrüfat uçotu, onun mahiyyət və əhəmiyyəti.
(Çıxışlar, mükalimə)
Mövzu 1.2. Mühasibat uçotunun predmeti və metodu.
(Dəyirmi masa)
Mövzu 1.4. Mühasibat uçotu hesabları və ikili yazılış.
(Mühasibat müxbirləşmələrinin tərtibi, hesablar üzrə dövriyyə və qalıqların  hesablanması.)
Mövzu 1.5. Əsas təsərrüfat proseslərinin uçotunun prinsipləri.

(Sintetik və analitik hesablar üzrə dövriyyə
cədvəllərinin tərtibi.)
Mövzu 1.7. Qiymət və kalkulyasiya.

(Mühasibat sənədlərinin rekvizitlərinin doldurulması, uçot yazılışlarında təhriflərin səhvlərin  düzəlişi.)
Mövzu 1.9. Mühasibat hesabatları.
(Mühasibat arayışlarının və hesabatların tərtibi.)

II Bölmə: AUDITIN ƏSASLARI
Mövzu 1.11. Audit fəaliyyətinin tənzimlənməsi. Audit standartları və beynəlxalq normativləri.

(Çıxışlar, mükalimə.)

Mövzu 1.13. Auditin planlaşdırılması və yoxlanışın metodik əsasları.

(Auditin yoxlanışı proqramının hazırlanması.)

Mövzu 1.14. Yoxlanış aktının tərtibi.
(Yoxlanış aktının tərtibi.)

* Qeyd: Praktiki məşğələlər tövsiyə olunan ədəbiyyat siyahısı əsasında aparılır.


1.Mühasibat uçotu haqqında Azərbaycan Respublikasının Qanunu. Bakı. 1995.
2.Соколов Я.В. «Бухгалтерский учет: от истоков до наших дней». М.: Аудит. Юнити. 1996.
3.Кондраков Н.П. «Эккуантинг для менеджерев». М.: Дело. «Финансы и стстистика». 1998.
4.Кондраков Н.П. «Бухгалтерский учет». М.: Инфра-М. 2001.
5.Хендирксен Э.С., Бреда М.Ф. «Теория бухгалтерского учота». М.: «Финансы и стстистика». 1997.
6.Мэтюс М.Р., Перера М.Х. «Теория бухгалтерского учота». М.: Аудит ЮНИТИ-1999.
7.İsayev V.İ., Hacıyeva M.C.  «Mühasibat uçotunun nəzəriyyəsi». /mühazirələr toplusu/ Bakı. 1994.
8.Майер Э. «Контроллинг как система мышления и управления». М.:Финансы и стстистика. 1993.
9.Лабынцев Н.Ж., Ковалева О.В. «Аудит: теория и практика». М.: ПРИОР. 1997.

10.Нидлз Б., Андерсон Х., Колдуэлл Д. «Принципы бухгалтерского учета». М.: Финансы и статистика. 1993.
11.Безруких П.С., Ивашкевич В.Б., Кондраков Н.П. и другие. «Бухгалтерский учет».  М: «Бухгалтерский учет». 1996.

12.Бриттон Э., Ватерстон К. «Вводный курс по бухгалтерскому учету, аудиту и анализу». М.: «Финансы и статистика». 1998.

13.Андреев В., Атаманюк И., Кисилевич Т. «Практикум по аудиту». М.: «Финансы и статистика». 1999.
14.Дефлиз Ф., Дженик Г., Рейли В., Хирш М. «Аудит Монтгомери». М.: Инфра-М. 1997.
15.Терехов А. «Аудит». М.: «Финансы  и статистика». 1998.

